ועדת הכלכלה, כנסת 15, פרוטוקול מספר 455, 2002-05-08 14:30

אברהם פורז: שלום לכולם, אני פותח את ישיבת הוועדה.

אברהם פורז: התכנסנו כאן כדי לדון בפעם השלישית בנושא:

אברהם פורז: תקנות הרשות השניה לטלוויזיה ולרדיו (השתתפות במכרז לזכיון לשידורי רדיו בשפה הערבית).

אברהם פורז: אני רוצה לראות מי בעלי זכות ההצבעה.

לאה ורון: אני חושבת שחבר הכנסת תאופיק חטיב החליף עם חבר הכנסת לנגנטל.

אברהם פורז: אבל אתה לא חבר בוועדה ואני לא יודע אם מותר לך.

תאופיק חטיב: להיפך .

תאופיק חטיב: אני החבר.

אברהם פורז: אבל אתה ויתרת על המקום.

אברהם פורז: אתם לא מאותה סיעה וויתרתם לטובת המפד"ל.

אברהם פורז: אתה צריך ללכת לוועדת הכנסת ולקחת את המקום בחזרה.

תאופיק חטיב: אני אבקש רוויזיה ואני אלך לוועדת הכנסת.

מיכאל איתן: אתה לא יכול לבקש שום דבר.

אברהם פורז: המקום הוא שלהם, אין ספק, אבל הם ויתרו לטובת לנגנטל וכתוצאה מזה לנגנטל הוא החבר.

נעמי חזן: המקום הוא מקום של רע"מ.

מיכאל איתן: לסיעה יש זכות להעביר לסיעה אחרת את המקום.

מיכאל איתן: מרגע שסיעה העבירה לסיעה אחרת את המקום, ממלא המקום של החבר הקבוע יכול להיות רק מאותה סיעה.

מיכאל איתן: הם לא יכולים לחזור אחר כך ולהגיד שממלא המקום של ההצבעה הזאת יהיה מסיעה אחרת.

נעמי חזן: ברוב נדיבותנו, וגם אתם עושים את זה, בוועדת החוץ והביטחון יושב חבר כנסת מהאיחוד הלאומי על המכסה של הליכוד.

נעמי חזן: על כך, מבחינת המקום של הליכוד, אם יש הצבעה - - -

מיכאל איתן: צריך להחליף אותו.

מיכאל איתן: אם הוא מסכים זה בסדר, אבל אם לא, צריך לבצע אקט של החלפה.

מיכאל איתן: לא, אדוני.

מיכאל איתן: המקום הוא מקום של הליכוד ולכן ההצבעה של הליכוד.

ראובן ריבלין: קודם כל חבר הכנסת חטיב הוא חבר כנסת מכובד ביותר, אבל אני רוצה להבהיר דבר אחד.

ראובן ריבלין: חבר הכנסת חטיב, על פי החלטת סיעתו, העביר את המקום שלו כאן לחבר הכנסת לנגנטל ולסיעת המפד"ל.

ראובן ריבלין: חבר הכנסת לנגנטל יודע על התנגדותו של חטיב לנושא העומד על סדר היום כאן, ולכן ברוב הגינותו הוא בא ואמר:

ראובן ריבלין: אינני נותן סטירה לאלה שנתנו לי את מקומי ולא אבוא להצביע.

ראובן ריבלין: שאלתי אותו: האם אתה מודיע מעל במת הכנסת שאתם מחליפים בחזרה?

ראובן ריבלין: הוא ענה לי: את זה אני לא עושה, אני יוצר מצב שבו אני לא יכול להצביע, אבל אף אחד אחר לא יכול להצביע במקומי.

נעמי חזן: המקום הוא מקום של רע"מ.

נעמי חזן: בוועדת הכספים זה קורה כל הזמן.

ראובן ריבלין: לעניין הטעות לא איכפת לי שהוא גם יצביע.

אברהם פורז: לא, אני לא יכול לתת לו להצביע אם אין לו זכות.

אברהם פורז: רבותי, הסוגיה הזאת כבר התעוררה פעם בעניין חוק הפורנוגרפיה ואז היה לי עניין ששניים מהמפד"ל לא יבואו להצביע.

אברהם פורז: פניתי לסיעה וביקשתי מהם להחליף ולהוציא את לנגנטל מפה ואפילו לנגנטל התבטא ואמר שזה מעשה נבלה, מעשה תועבה וכו'.

אברהם פורז: נכון לרגע זה היחיד שיכול להצביע בוועדה הוא לנגנטל.

מיכאל איתן: מה שאמרת עכשיו עומד בסתירה לתוצאה שאתה רוצה להגיע אליה.

אברהם פורז: הסיעה יכולה להודיע שהיא רוצה לקחת חזרה את המקום.

אברהם פורז: הולכים לוועדת הכנסת, ועדת הכנסת מאשרת, מודיעה למליאה והמקום חוזר אליו.

נעמי חזן: זה ממש לא הנוהל.

נעמי חזן: אני מבקשת ייעוץ משפטי.

תאופיק חטיב: כולם הסכימו על כך שאם היה רשום פה סיעת המפד"ל, רק מישהו מהמפד"ל יכול להחליף אבל רשום שם עדיין סיעת רע"מ.

אחמד טיבי: בכל הסכם בין שתי סיעות, המקור הוא הקובע והמקור הוא רע"מ.

אחמד טיבי: תאופיק חטיב באופן אישי העביר את זה לנחום לנגנטל.

נעמי חזן: בוועדת הכספים נתנו מקום לחד"ש ואם יש חילוקי דעות, מר"צ מצביעה.

נעמי חזן: המקום הוא של מר"צ.

אברהם פורז: רבותי, יש לנו מכתב מה-16 במאי מטעם אתי בן-יוסף, מנהלת ועדת הכנסת, האומרת לי מי הם חברי הוועדה שלי.

אברהם פורז: היא אומרת לי בצורה מפורשת שנחום לנגנטל הוא חבר הוועדה וכתוב בכוכבית שהוא מכהן על חשבון סיעה אחרת.

מיכאל איתן: זה עבר במליאת הכנסת, אחרת היא לא היתה מוציאה הודעה כזאת.

ראובן ריבלין: רבותי, נעשה הצבעה.

ראובן ריבלין: אם הקול של חטיב קובע, תהיה מחלוקת, ואם לא נקיים הצבעה.

אברהם פורז: קודם כל נשאל לגבי שאלת הרביזיה.

אברהם פורז: מי בעד ההצעה שתתקיים רביזיה?

אברהם פורז: בעד הביזיה – 7

אברהם פורז: 7 בעד רביזיה.

אברהם פורז: רבותי, מי בעד אישור הצעת שר התקשורת כפי שהוצעה לנו?

אברהם פורז: חבר הכנסת חטיב, אתה יכול להשתתף בהצבעה.

אברהם פורז: בעד הצעת שר התקשורת – 7 נגד – 4

אברהם פורז: חבר הכנסת חטיב, אני רושם בפרוטוקול שלושה נגד כי לדעתי אין לך זכות להצביע, אבל גם למען הספק ההצבעה שלך תיחשב ועדיין יש רוב.

אברהם פורז: לפיכך אנחנו קובעים שההצעה אושרה.

אברהם פורז: תודה רבה, הישיבה נעולה.